SKRIFTLIG FORESPØRGSEL E-1451/02

af Paul Lannoye (Verts/ALE) til Kommissionen

(23. maj 2002)

Om: Færre elenorafalke på Kreta

Hellenic Society for the Protection of Nature har netop meddelt mig, at man på Kreta siden 1997 har oplevet et drastisk fald i antallet af elenorafalke (som er nævnt i bilag I til Rådets direktiv 79/409/EØF(1) om beskyttelse af vilde fugle). Antallet er gået ned til det halve. Årsagen synes at være en forgiftning med pesticidet metomyl, som er et karbaminat, der markedsføres under navnet Lannate (DuPont) og anvendes ulovligt af øens indbyggere. I de varme måneder hældes dette karbaminat i stærke koncentrationer i vandtrug for at udrydde visse dyr, der betragtes som uønskede: katte mårer, rotter, hunde osv. Andre dyr som gribbe og falke bliver naturligvis også ofre for dette vand, som forgiftes med vilje.

Er Kommissionen klar over dette fald i antallet af elenorafalke?

Hvilke foranstaltninger har den truffet eller agter den at træffe for at forhindre, at denne falkeart forsvinder?

I øvrigt går en række naturbeskyttelsesforeninger ind for, at man til alle de pesticider, der findes på markedet, tilsætter stoffer, der virker frastødende på pattedyr, således at man undgår, at de ulovligt bruges som gift til udryddelse af bestemte dyr.

Hvad mener Kommissionen om dette forslag? Agter den at tage det i anvendelse i forbindelse med godkendelsesprocedurerne for pesticider?

(1) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(8. juli 2002)

Kommissionen kan meddele det ærede medlem, at den er klar over faldet i antallet af eleonorafalke (som er nævnt i bilag I til fugledirektivet(1)). Kommissionen er blevet opmærksom på situationen, idet der er indgivet en formel klage mod Grækenland. Kommissionen har ved brev anmodet de græske myndigheder om oplysninger om forholdene omkring bestanden af eleonorafalke på Kreta, og om hvilke foranstaltninger de græske myndigheder har truffet for at afhjælpe dette problem på øen. Kommissionen venter stadig på svar på dette brev. Så snart de græske myndigheder svarer, vil oplysningerne blive undersøgt nærmere, så det kan vurderes, om Grækenland har misligholdt sine forpligtelser i henhold til EU's miljølovgivning.

Indtil vurderingen af methomyl som led i direktiv 91/414/EØF(2) er afsluttet, gælder medlemsstaternes nationale lovgivning om markedsførelse og brug af plantebeskyttelsesmidler. Brug af insektbekæmpelsesmidlet methomyl er i dag tilladt i 10 medlemsstater. Den beskrevne brug på Kreta er ulovlig, og det er de græske myndigheders ansvar at træffe de nødvendige forholdsregler.

Det forslag, der er fremsat af visse naturbeskyttelsesforeninger (Bird Life International og foreningens græske partner, det græske ornitologiske selskab) om at tilsætte stoffer, der virker frastødende på pattedyr, til pesticider, følges allerede af DuPont, et af de selskaber, der fremstiller methomyl. Det ser imidlertid ud til, at den frastødende virkning på fugle endnu ikke er bevist. Der er dog tegn på, at anvendelse af methomyl ifølge instrukserne på etiketten kun udgør en lav risiko for fugle såsom falke. I erkendelse af, at faldet i antallet af falke kan skyldes den ulovlige brug af methomylprodukter, har DuPont og det græske ornitologiske selskab, så vidt Kommissionen er orienteret, i fællesskab iværksat et projekt på Kreta. Projektet har til formål at skabe øget opmærksomheden blandt offentligheden og landbrugerne om, hvilke virkninger misbrug af pesticidet kan have for falkebestanden.

Hvad videre angår de foranstaltninger, der allerede er truffet í forbindelse med faldet i antallet af eleonorafalke på Kreta, er Kommissionen ved at lægge sidste hånd på en meddelelse til Parlamentet og Rådet om en tematisk strategi for bæredygtig brug af pesticider. På baggrund af denne meddelelse vil der blive iværksat en bred høring af alle interesserede parter med henblik på at formulere en tematisk strategi for bæredygtig brug af pesticider, således som efterlyst i det sjette miljøhandlingsprogram.

(1) Rådets direktiv 79/409/EØF af 2. april 1979 om beskyttelse af vilde fugle.

(2) Rådets direktiv 91/414/EØF af 15. juli 1991 om markedsføring af plantebeskyttelsesmidler, EFT L 230 af 19.8.1991.